
מבוא 
את מצות 'הקהל' מקימים אחת לשבע שנים, במוצאי חג ראשון של סוכות שלאחר שנת שמיטה. המלך או מנהיג העם הבכיר ביותר, מצווה לקרוא פרשיות מספר דברים בפני העם, האנשים הנשים והטף, אשר מצווים להתקהל בעזרת נשים בבית המקדש. 
את מצות 'סיפור יציאת מצרים' מקימים מדי שנה בליל ט"ו בניסן. לאחר ששחטו את הפסח וצלוהו במקדש, מספרים ביציאת מצרים כשפסח מצה ומרור מונחים על שולחן הסדר המשפחתי. האב מספר לבנו, ואם הוא לבדו, מספר לעצמו. 
הרמב"ם בהל' חמץ ומצה בפרק ז-ח עוסק בהלכות ליל הסדר, ובהל' חגיגה בפרק ג עוסק הרמב"ם בהלכות הקהל. בשני המקומות הללו, משתמש הרמב"ם במטבעות לשון דומות, אשר הם יחודיות לשתי המצות הללו. חלקם של מטבעות הלשון הללו מקורם בדברי חז"ל. נראה שהרמב"ם ראה את אופן קיום מצות סיפור יציאת מצרים בליל הסדר, כמתכונת שהיא דומה ללימוד התורה במעמד הקהל. מעמד של כל קהל ישראל מול מעמד בעל אופי משפחתי, שהמסגרת והמסרים דומים. יחד עם זאת קים שוני מהותי בדרך העברת המסרים ובדגשים בליל הסדר ובמעמד הקהל. 
א. אפילו כולנו חכמים 

הקהלת כל ישראל האנשים נשים וטף, הוא לשם שחזור מעמד הר סיני וקבלת תורה מחודשת. עצם נוכחות כל קהל ישראל במעמד, היא המרוממת את קהל השומעים, והיא זו שתביא להפנמת המסרים. לא מדובר על לימוד עיוני מדוקדק, אלא על הבנה כללית, התקשרות והתחברות לעצם מציאות התורה בכנסת ישראל. האישיות הכללית ביותר- המלך, שהוא ליבו של העם, הוא העומד בראש המעמד, והוא מצווה לקרוא באזני העם. לעומתו, ליל הסדר הוא מסגרת מצומצמת יותר מאשר מעמד הקהל. היא מסגרת משפחתית או שכונתית, והמצוה על כולם היא לספר ביציאת מצרים. בראש הסדר עומד אב המשפחה, ותפקידו לספר את סיפור יציאת מצרים לכל אחד מהמסובים בשפה וברמה המתאימה לו. אף הוא לבד מספר לעצמו. 
בהקהל, המלך קורא בלשון הקדש בלבד, וגם מי שאינו מבין, כמו הטף, חיב לבא. בליל הסדר, אין ענין לקרוא ולספר דוקא בלשון הקדש, אלא אדרבה בשפה ובאופן שיובן בצורה הטוב ביותר. במעמד הקהל השומעים הם פסיביים, ובליל הסדר השומעים פעילים הרבה יותר. על המספר לעשות שינוים ולגרות אותם לשאול ולהתענין, וכך יופנם ויובן סיפור יציאת מצרים. ההגדה עצמה בנויה בצורה של שאלות. מה נשתנה הלילה הזה מכל הלילות? חכם מהו אומר? (וכן הבנים הנוספים), מנין שכל מכה ומכה, פסח מצה ומרור על שום מה, ועוד. כל זאת בשונה מקריאה רצופה בתורה, במסגרת מעמד הקהל של כלל ישראל. 
באשר ליודעים והמבינים, משתמש הרמב"ם במטבעות לשון דומות. בהקהל כותב הרמב"ם בהל' חגיגה ג, ו: "ואפילו חכמים גדולים שיודעים כל התורה חיבין לשמוע בכונה גדולה ויתרה", ובליל הסדר כותב הרמב"ם בהל' חמץ ומצה ז, א: "אפילו חכמים גדולים חייבים לספר ביציאת מצרים". ובנוסח מורחב בהגדה עצמה: 'ואפילו כולנו חכמים כולנו זקנים כולנו יודעים את התורה מצוה עלינו לספר ביציאת מצרים'. מטבע הלשון דומה, ואף על פי כן העשיה שונה, בהתאם לאופי המעמדות. בהקהל החכמים חייבים לשמוע, ובליל הסדר הם חייבים לספר. הפנמה פסיבית בהקהל, מול הפנמה אקטיבית בליל הסדר. 
ב. לראות ולהראות 
אחת מבין שלושת המצוות של הרגלים היא לראות את פני ה' (דברים טז, טז), להראות לפני ה', וגם לראות. כך דרש ר' יהודה בגמ' חגיגה ב ע"א על הפסוק בשמות כג, יז: "שלוש פעמים בשנה יראה - כדרך שבא לראות כך בא להראות". האות יו"ד במילה יראה, נקראת בצירי, ונדרשת כאילו מנוקדת בחיריק. 
מצות הקהל מתקימת "בבא כל ישראל לראות את פני ה' אלוהיך" (דברים לא, יא), והגמ' בבבלי חגיגה ב ע"א- ג ע"א ובירושלמי חגיגה א, א לומדת הלכות למצות ראיה, מפסוקים ממצות הקהל, בעיקר בשאלת האישים הפטורים והחיבים במצות ראיה והקהל. בעל ספר החינוך במצוה תפט כשעוסק במצוה להראות במקדש בעליה הרגל, מחבר בינה ובין מצות הקהל: 

למען יראו כל ישראל ויתנו אל לבם בפעולת הקרבן המעורר לבבות, כי כולם מקטנם ועד גדולם חלק ה' ונחלתו... ומזה היסוד נתייחדה לנו מצוה במועד השמיטה בחג הסוכות להקהיל שם האנשים הנשים והטף והגרים... ועוד יש טעם אחר במצות הקהל נכתוב אותו במקומו (במצוה תריב)'. מצות הקהל אחת לשבע שנים, היא גם פסגת מצות הראיה שקוימה בכל הרגלים, שבשבע השנים שקדמו למעמד. זה הבסיס ללימוד ההלכות ממצות הקהל למצות ראיה, כפי שנלמד בתלמודים. 
הרמב"ם עוסק בהלכות מצות הקהל במסגרת הלכות חגיגה בפרק ג, לאחר שבשני הפרקים הקודמים לו, עסק הרמב"ם במצות עליה לרגל ובהלכות הקשורות להם, ובתוכם גם במצות ראיה. הקשר בין הנושאים הוא ברור, ובהלכות הקהל מקשר הרמב"ם בין המצוות, כפי שעשו חז"ל בתלמודים, וכך הוא כותב בהלכות חגיגה ג, ב: "כל הפטור מן הראיה פטור ממצות הקהל חוץ מהנשים והטף והערל". אלא שהרמב"ם הוסיף משלו לקשר העמוק שבין המצות. הרמב"ם בהלכות חגיגה ב, א עוסק בשאלת האישים הפטורים והחיבים במצות ראיה, ודורש דרשה משלו שמקורה הוא בפסוק בפרשת הקהל, ולא מפסוק ממצות ראיה. "נאמר: בבוא כל ישראל לראות (דברים לא, יא)- כשם שהן באים להראות לפני ה', כך הם באים לראות הדר קדשו ובית שכינתו". זוהי דרשה הדומה לדרשת ר' יהודה בגמ' בחגיגה ב ע"א שהובאה לעיל, אך אף על פי כן היא אחרת. היא מלמדת על כך שמצות הקהל היא עצמה ענינה לראות ולהראות. היא 'בבא כל ישראל לראות' (האות למ"ד מנוקדת בצירי), והרמב"ם בהלכות חגיגה ג, ו כותב שכל אחד: 'יראה עצמו כאילו עתה נצטוה בה ומפי הגבורה שומעה'. לראות ולהראות. בקיום מצות הקהל. גם בליל הסדר על כל אחד לראות ולהראות. הרמב"ם כותב בהלכות חמץ ומצה ז, ו: 

בכל דור ודור חייב אדם להראות את עצמו כאילו הוא בעצמו יצא עתה משעבוד מצרים שנאמר: 'ואותנו הוציא משם' (דברים ו, כג), ועל דבר זה צוה הקב"ה בתורה 'וזכרת כי עבד היית' (דברים ה, טו) כלומר כאילו אתה בעצמך היית עבד ויצאת לחירות ונפדית'

 בנוסח ההגדה של הרמב"ם, שאחרי הלכות חמץ ומצה כותב נוסח אחר: 'בכל דור ודור חייב אדם לראות את עצמו כאילו הוא יצא ממצרים'.
 
גם בליל הסדר המצוה לראות ולראות, ואין כל סתירה. הרמב"ם בהלכות חמץ ומצה ז, ו מלמד על אופן העשיה במהלך הסדר, ובנוסח ההגדה שבדבריו, אילו המילים אותם יש לומר. כשאומרים, אזי יש לומר: 'בכל ודור חייב אדם לראות את עצמו', אך לא מספיק רק לומר זאת. צריך גם להראות את זה, וזהו תיאור העשיה שהרמב"ם מדריך בהלכה שם. ואכן, אחרי שהרמב"ם כותב שאדם צריך להראות את עצמו, בזמן שהוא קורא את ההגדה ואומר שעליו לראות את עצמו, כותב הרמב"ם שם בהלכה ז: "לפיכך כשסועד אדם בלילה הזה צריך לאכול ולשתות והוא מיסב דרך חירות... ואפילו עני שבישראל לא יפחתו לו מארבע כוסות". גם קודם לכן כותב הרמב"ם בהלכות חמץ ומצה ז, ג שיש לעשות מעשים שגם אחרים יראו: "וצריך לעשות שינוי בלילה הזה כדי שיראו הבנים". 
בהקהל באים להראות לפני ה' ומתוך כך לראות את פני ה', ואילו בליל הסדר המספר רואה את עצמו, ומתוך כך מראה לאחרים. השוני בלראות ובלהראות קשור לאופי השונה של המעמדות. בהקהל המטרה היא להפנים בשמיעה ובראיה פסיבית, שהרי "המלך שליח הוא להשמיע דברי האל" (רמב"ם הלכות חגיגה ג, ו), ובליל הסדר המטרה לספר ולהוציא מתוכך לאחרים. הפנמת מסרים תוך השתתפות פעילה. בפסח, ביום הולדת האומה, בבנינה ובביסוס ההויה הלאומית, הכל שותפים ופעילים, ובהקהל שהוא חידוש נתינת התורה, הכלל כולו, האנשים נשים וטף, הם בבחינת מקבלים. 
ג. פרשת ארמי אובד אבי 

במעמד הקהל קוראים פרשיות מסוימות מספר דברים ללא כל הסבר ופרשנות, (אם כי בתוספתא סוטה ז, ט נאמר ש'דרשות נדרשות בה', ומכאן שהמלך היה מוסיף עוד מלבד מה שכתוב בפסוקים, אך הרמב"ם לא מזכיר זאת), בעוד שבליל הסדר קוראים פרשיות ופסוקים מהתורה ו'כל המאריך לספר בדברים שאירעו ושהיו הרי זה משובח'. (רמב"ם חמץ ומצה ז, א). 
בולטת מכל, פרשה אחת שנקראת בהקהל ובליל הסדר גם כן- פרשת ארמי אובד אבי. (דברים כו, ה- ח). בהקהל היה המלך קורא מתחילת חומש דברים עד סוף פרשת שמע, ומשם מדלג לוהיה אם שמוע, משם מדלג לעשר תעשר, וקורא מעשר תעשר על הסדר עד סוף ברכות וקללות שבפרשת כי תבא. (ע"פ הרמב"ם בהל' חגיגה ג, ג). פרשת ארמי אובד אבי, היא לפני הברכות והקללות שבפרשת כי תבא. המלך קורא פרשה זו, בין כל הפרשות שמספר דברים, ללא כל פרשנות ותוספת. 
בליל הסדר משמשת פרשה זו כמרכז של מצות הסיפור. פרשה זו נדרשת כמעט מילה במילה במסגרת ההגדה. מלאחר אמירת 'והיא שעמדה' כשמתחילים 'צא ולמד מה ביקש לבן הארמי' עד אמירת 'דם ואש ותמרות עשן'. על דרשת פרשה זו באופן מיוחד הוסיף הרמב"ם וכתב בהל' חמץ ומצה ז, ד: "וכל המוסיף ומאריך בדרש פרשה זו הרי משובח". בפרשה זו בדוקא יש מצוה להאריך בדרשתה, על אף שהמצוה היא לספר ולהאריך באופן כללי. אף פרשה אחרת בתורה, ואף לא מספר שמות בו מסופר על יציאת מצרים, לא נדרשת בהגדה בצורה כזו. 
פשר הבדל זה, באופן לימוד פרשת ארמי אובד אבי, הוא בהדגשות השונות שיש בשני המעמדות. הקהל, הוא כעין מעמד הר סיני, וקבלת תורה מחודשת, בעוד שליל הסדר הוא התחברות להויתנו הלאומית. התורה ניתנה לכלל ישראל, והיא ניתנה בהקהל. 'יום אשר עמדת לפני ה' אלוקיך בחורב, באמר ה' אלי הקהל לי את העם ואשמיעם את דברי' (דברים ד, י) מעמד הר סיני נקרא 'יום הקהל' (דברים ט, י) וההדגשה היא נתינת התורה לעם ישראל כאומה, ומתוך כך כל פרט מקבל על עצמו באופן אישי. בליל הסדר, ההדגשה המרכזית בסיפור יציאת מצרים זוהי ההתקשרות לתהליך התגבשותנו לעם במובן הלאומי, החל מהעברי הראשון, אברהם אבינו, דרך השעבוד במצרים והיציאה הניסית משם, כשרק הסוף הוא מעמד הר סיני. כך כותב הרמב"ם באשר לליל הסדר בהל' חמץ ומצה ז, ד:

כיצד? מתחיל ומספר שבתחילה היו אבותינו בימי תרח ומלפניו כופרים וטועים אחר ההבל ורודפין אחר עבודת אלילים, ומסיים בדת האמת שקרבנו המקום לו והבדילנו מהאומות וקרבנו ליחודו.

הרמב"ם משתמש בביטוי 'דת האמת' כשהוא מתיחס למתן תורה, והוא משתמש בביטוי זה, רק כאן בהלכות חמץ ומצה, ובהלכות חגיגה בפרק ג, כשהוא עוסק במעמד הקהל. (למעט פעם אחת נוספת בהל' מתנות עניים י, א). ביחס להקהל כתב הרמב"ם שתי פעמים ביטוי זה. בהל' חגיגה ג, א: 

מצות עשה להקהיל...ולקרות באזניהם מן התורה פרשיות שהן מזרזות אותם במצות ומחזקות ידיהם בדת האמת.

 ובהמשך הפרק בהלכה ו:

חיבין לשמוע בכונה גדולה יתרה... שלא קבעה הכתוב אלא לחזק דת האמת ויראה עצמו כאילו עתה נצטוה בה ומפי הגבורה שומעה.. 

מטרת מעמד הקהל היא לחזק את דת האמת, ובליל הסדר מסימים את עיקר סיפור יציאת מצרים, בקבלת דת האמת בהר סיני. באופן כללי זהו תפקידו של המלך 'בכל יהיו מעשיו לשם שמים, ותהיה מחשבתו ומגמתו להרים דת האמת ולמלאות העולם צדק' (רמב"ם הל' מלכים ד, י). 
בפרשת ארמי אובד אבי, מופיע בקצרה ההיסטוריה הלאומית של עם ישראל, ומאחר שזהו בבסיס סיפור יציאת מצרים, היא נאמרת ומתפרשת בהרחבה רבה. בהקהל היא נקראת ללא כל פרשנות מאחר שזה לא הנושא העיקרי, אם כי היא חשובה להאמר, מאחר שפסגת התהוותנו הלאומית היתה בקבלת דת האמת בהר סיני במתן תורה. כך הוא סדר הזמנים וכך הוא עומק הענין. 'אשר בחר בנו מכל העמים', ומתוך כך ולאחר מכן 'נתן לנו את תורתו'. בחירה בעם ישראל, בחירה נצחית ומוחלטת, למרות שמתחילה היו אבותינו עובדי עבודה זרה, ואחר כך קרבנו לעבודתו. 

ד. מתחיל בגנות ומסים בשבח 
עם זאת יש הבדל מהותי בין ליל הסדר ל'הקהל', ודוקא בפרשה המשותפת 'ארמי אובד אבי', בדרך העברת המסרים והדגשתם.
 הקהל נאמר בפני כל העם כאיש אחד אנשים נשים וטף כמסר כללי. המלך היה קורא בפניהם את פרשיות התורה. ואילו בליל הסדר יש לספר את סיפור יציאת מצרים, לכל בן לפי רמתו והבנתו. יש מי שמבין דברים לעומקם ויש שמספיק לומר לו דברים בתמצית. 
המשנה בפסחים קטז ע"א עוסקת בקצרה בחלק 'המגיד' שבהגדה. במשנה נכתבו ארבעת הקושיות, ואחר כך נאמר במשנה: 'מתחיל בגנות ומסים בשבח, ודורש 'מארמי אובד אבי' עד שיגמור כל הפרשה כולה'. הגמ' שם דנה: 'מאי בגנות? רב אמר: 'מתחילה עובדי עבודה זרה היו אבותינו', ושמואל אמר: 'עבדים הינו''. דברי רב נזכרים גם בירושלמי פסחים י, ה בצורה מפורטת יותר: 'רב אמר מתחילה צריך להתחיל 'בעבר הנהר ישבו אבותיכם... ואקח את אביכם' (יהושע כד, ב- ג). בהגדה של פסח המקובלת בידינו כיום, אנו פותחים בדברי שניהם. הקטע אליו מתיחס שמואל 'עבדים הינו', נאמר לאחר שאלות 'מה נשתנה'. ואילו הקטע אליו מתיחס רב 'מתחילה עובדי ע"ז היו אבותינו', נאמר אחר כך, לאחר ארבעת הבנים, לפני דרשת 'ארמי אובד אבי'. 
תוכן הגנות והשבח אצל שניהם, שונה. רב עוסק בגנות הנפש- בעבודה זרה, כשהשבח הוא שקרבנו ה' לעבודתו. שמואל עוסק בגנות הגוף- בעבדות, והשבח הוא שה' גאלנו ממצרים. כך הסביר המהר"ל.
 
ה. לספר ולהודיע 
הרמב"ם מרחיב בדבריו בנקודות אילו, וכך כותב בהל' חמץ ומצה ז, א- ב: 

מצות עשה של תורה לספר בניסים ונפלאות שנעשו לאבותינו במצרים, בליל חמישה עשר בניסן, שנאמר: 'זכור את היום הזה אשר יצאתם ממצרים' כמו שנאמר 'זכור את יום השבת'. ומנין שבליל חמישה עשר? תלמוד לומר 'והגדת לבנך ביום ההוא לאמור בעבור זה', לא אמרתי אלא בשעה שמצה ומרור מונחים לפניך. ואף על פי שאין לו בן. אפילו חכמים גדולים חייבים לספר  ביציאת מצרים, וכל המאריך בדברים שאירעו ושהיו הרי זה משובח. 
מצוה להודיע לבנים ואפילו לא שאלו שנאמר 'והגדת לבנך'. לפי דעתו של בן אביו מלמדו. כיצד? אם היה קטן או טיפש, אומר לו בני כולנו הינו עבדים כמו שפחה זו או כמו עבד זה במצרים, ובלילה הזה פדה אותנו הקב"ה ויוציאנו לחרות. ואם היה הבן גדול וחכם מודיעו מה שאירע לנו במצרים ונסים שנעשו לנו ע"י משה רבנו. הכל לפי דעתו של בן.
בהלכות אילו מבחין הרמב"ם בין סיפור יציאת מצרים לבין הודעה על יציאת מצרים, כשחובת הסיפור הוא לעצמו, גם אם הוא חכם ויודע, ואילו חובת ההודעה היא לבנים
. אמנם הרמב"ם מזכיר בהלכה א את הפסוק 'והגדת לבנך', אבל זאת כדי ללמוד מהמילים הבאות אחר כך 'ביום ההוא'- על התאריך בו יש לספר על יציאת מצרים. בליל חמישה עשר, בשעה שמצה ומרור מונחים לפניך. בהלכה ב ציטט הרמב"ם רק את ראשיתו של הפס': 'והגדת לבנך' כדי ללמוד על חובת ההודעה לבנים. 
גם בספר המצות מצות עשה קנז מרחיב הרמב"ם על חובת הסיפור בינו לבין עצמו מבלי להדגיש את חובת הסיפור לבנים, וכך גם בפתיחה להל' חמץ ומצה: 'לספר ביציאת מצרים באותו הלילה', מבלי לצין, בפני מי יש לספר. 
ההבחנה בין חובת הסיפור בינו לבין עצמו לבין חובת ההודעה לבנים, נשמרת ברמב"ם גם בהלכות הבאות שבהל' חמץ ומצה ז, ד, כשהוא עוסק בשאלת הגנות והשבח: 
וצריך להתחיל בגנות ולסים בשבח. כיצד? מתחיל ומספר שבתחילה היו אבותינו בימי תרח ומלפניו כופרים וטועין אחר ההבל ורודפין אחר עבודה זרה. ומסים בדת האמת שקרבנו המקום לו, והבדילנו מן התועים וקרבנו ליחודו. וכן מתחיל ומודיע שעבדים הינו לפרעה במצרים וכל הרעה שגמלנו ומסים בנסים ונפלאות שנעשו לנו בחירותינו. והוא שידרוש מארמי אובד אבי עד שיגמור כל הפרשה. וכל המוסיף ומאריך בדרש פרשה זו הרי זה משובח. 
הגנות על אבותינו שעבדו ע"ז בימי תרח, היא במסגרת חובת הסיפור, והיא מתאימה לשיטת רב. הגנות על אבותינו שהיו עבדים במצרים, היא במסגרת חובת ההודעה, והיא מתאימה לשיטת שמואל. לא רק זאת. תוכן הגנות הנמסרת במסגרת הודעה, מתאימה לתוכן דברי הרמב"ם לעיל בהלכה ב במסגרת חובת ההודעה לבנים. גם שם ההודעה עוסקת בכך ש'הינו עבדים כמו שפחה זו או כמו עבד זה במצרים, ובלילה הזה פדה אותנו הקב"ה ויוציאנו לחרות'. 
ו. מהאבות או משיעבוד מצרים 

על פי הדברים הללו נראה שהרמב"ם הבין את השוני בדברי רב ושמואל בשאלת הגנות ושבח, לא רק במה שקשור לתוכן המסרים שבדבריהם, אלא גם לשאלה, למי או בפני מי נאמרים הדברים. דברי שמואל עוסקים בסיפור הספציפי והמסוים, של מה שאירע במצרים, השעבוד והחירות, מבלי להזכיר את התהליכים שקדמו מימי האבות, ולא במה שאירע אחר כך: 'שקרבנו המקום לו, והבדילנו מן התועים וקרבנו ליחודו'. סיפור העבדות במצרים, והוצאתנו משם, זהו מסר מינימלי לבנים, גם אם הם לא שואלים, ולא מגלים כל התענינות. הפיסקה 'עבדים הינו' נאמרת מיד לאחר שנעשו שינוים יחודיים ללילה זה, שאמורים לעורר את הבנים לשאול מה פשרם, והאבא שישאל בעצמו את שאלות מה נשתנה שבהגדה, ובכך יצביע בפניהם על השינוים המהותיים והמרכזים שיש בלילה זה. (רמב"ם הל' חמץ ומצה ז, ג; ח, ב) 3ההודעה הקצרה הזו היא מידית, מיד עם תחילת ה'מגיד', גם למי שלא מתענין, ובכך מתקימת מצות 'והגדת לבנך', וכדברי הרמב"ם בהל' חמץ ומצה ז, ב: 'מצוה להודיע לבנים ואפילו לא שאלו שנאמר 'והגדת לבנך''. 
נוסיף עוד שסיפור השיעבוד והחירות במצרים, מבלי להזכיר את התהליכים שקדמו מימי האבות, אילו הם גם המסרים הכלליים שנאמרים כתשובות קצרות לשלושת הבנים מבין ארבעת הבנים. הבן החכם מקבל תשובה מקיפה יותר. 
לעומת זאת, דברי רב עוסקים במסר רחב יותר המתחיל בראשית דרכה של האומה בימי אברהם ועוד קודם לכן, דרך הבטחת ברית בין הבתרים, ירידת עם ישראל למצרים, וסיפור היציאה עצמה תוך דרשנות פרשת 'ארמי אובד אבי'. פשוטי המקראות שב'ארמי אובד אבי', מתמצתות את סיפור השעבוד והיציאה ממצרים, ודרשת המקראות שבה מרחיבה ומסבירה את הנושאים הללו. פרשת 'ארמי אובד אבי' מחברת את סיפורי האבות המתחילים בימי אברהם ותרח, דרך מה שארע ליעקב עם לבן, עד ירידת יעקב ובניו למצרים. כך גם מגדיר הרמב"ם בספר המצות מצות עשה קלב העוסקת באמירת דרשת ארמי אובד אבי בעת הבאת הביכורים: 'שציונו לספר טובותיו אשר היטיב לנו והציל אותנו ומתחיל בענין יעקב אבינו ומסים בעבודת המצרים וענותם אותנו, ולשבחו על כל זה'. 
אדם בוגר, אפילו חכם ונבון ושיודע את כל התורה, חיב לספר אפילו בינו לבין עצמו את הסיפור המורחב של יציאת מצרים מימי האבות, דרך דרשת פרשת ארמי אובד אבי. הרמב"ם מדגיש בדבריו וכותב: 
והוא שידרוש מארמי אובד אבי עד שיגמור כל הפרשה. וכל המוסיף ומאריך בדרש פרשה זו הרי זה משובח. 

את דברי הרמב"ם 'והוא שידרוש' ניתן לפרש בשתי צורות: א. ובתנאי (ובלבד) שידרוש. במקומות רבים בכתביו, משתמש הרמב"ם בסגנון 'והוא ש...', במובן של תנאי מחייב. ב. שהוא בעצמו ידרוש. שתי הפירושים הללו משלימים זה את זה. כל אחד לעצמו, חיב לדרוש פרשת ארמי אובד אבי. היא מרכז הסיפור של הלילה הזה, ועל דרשת פרשה זו נאמר לדעת הרמב"ם באופן מיוחד, שכל המוסיף ומאריך הרי זה משובח. אבל את זה, אין הכרח להודיע לבנים, אלא אם כן הבן גדול וחכם. הכל לפי דעתו של בן. נדגיש, שגם לשיטת רב, עיקר הסיפור עוסק בשעבוד וביציאה ממצרים, וכדברי הרמב"ם בספר המצות מצות עשה קנז: "וכל מה שיוסיף במאמר ויאריך הדברים בהגדלת מה שעשה לנו השם ומה שעשו עמנו המצרים מעול וחמס ואיך לקח השם נקמתנו מהם ובהודות לו יתברך על מה שגמלנו מחסדיו יהיה יותר טוב, כמו שאמרו, כל המאריך לספר ביציאת מצרים הרי זה משובח". אלא שלרב יש להרחיב את היריעה ולקשור זאת ליעודה ותפקידה של האומה שהחלה את דרכה בימי האבות.

ישנה אם כן חובת הודעה מנימלית ותמציתית שאותה חיב כל אב להודיע לבנו, גם אם הוא לא מגלה ענין, ועיקרה סיפור השעבוד והיציאה. וישנה חובת סיפור שכל אחד, אפילו חכם ונבון מחויב לספר לעצמו, הכוללת הרחבת דברים מימי האבות, וכדברי הרמב"ם בפירושו למשנה בפסחים קטז ע"א: 

מתחיל בגנות, והוא שיספר איך היינו קודם אברהם אבינו כופרים ועובדי גילולים ומשתתפין השם יתברך, ואחר כך בחר בנו השם יתברך, ואת כל התלאה אשר מצאתנו במצרים, ואחר כך גאלנו השם יתברך. ודרש אותה פרשה ידוע ומפורסם

ואם הבן מעונין ורוצה, אזי גם הוא שותף בהרחבת דברים זו. 'לפי דעתו של בן אביו מלמדו'. מלמדו, לא הודעה קצרה ותמציתית. 
בהשוואה למעמד 'הקהל', שם הדברים נאמרים באופן כללי, מבלי להכנס לדרשנות והסברה לפי רמתם הרוחנית של השומעים, בליל הסדר ישנה התיחסות ממוקדת בקהל השומעים, והתייחסות לרמתם הרוחנית. 

� כך הוא הנוסח בהלכה לעיל ובנוסח ההגדה, בדפוסי הרמב"ם הרגילים. ברמב"ם מהדורת הרב שבתי פרנקל כותב בשני המקומות על פי רוב כתבי היד 'להראות', אך מצין שיש נוסחאות שונות בענין.בישוב הסתירה בין לראות ולהראות, ע"פ הדפוסים הרגילים, עסק הרמ"מ שניאורסון- הרבי מלובביץ', בחידושים וביאורים בש"ס חלק א סי יב. 





� על קריאת פרשת ארמי אובד אבי בליל הסדר, ראה: הרב יגאל שפרן, "מקרא ביכורים בליל הסדר", קובץ הציונות הדתית, ב (תשנ"ט), עמ' 95 101-.





�  בפירושו להגדה עמ' נז- נח. ראשונים רבים עסקו בשאלה מדוע בהגדה מופיעים דברי שניהם ובסדר הזה. עין בבירור הלכה לפסחים קטז, א (עמ' רסו). 





� על ההבדל בין לספר ולהודיע שבדברי הרמב"ם, עמד גם הרב יצחק מירסקי, הגיוני הלכה א עמ' 62. 








